
Előterjesztés
a Közgyűlés részére
Tisztelt Közgyűlés!
A Közgyűlés 2013. március 27. napján tartott rendes ülésén döntött a Budapest Főváros Vagyonkezelő Központ Zrt.-vel (a továbbiakban: BFVK Zrt. vagy Társaság) érvényben lévő Közszolgáltatási keretszerződés alapján a 2013. évi Éves Közszolgáltatási Szerződés (a továbbiakban: Éves Szerződés vagy Szerződés) jóváhagyásáról. Az Éves Szerződés jóváhagyásától eltelt időszakban a különböző intézmények alaptevékenységük ellátásához szükségtelenné vált ingatlanok hasznosítására, valamint a vagyongazdálkodási tevékenység eredményeként bekövetkezett változásokra tekintettel a szerződés módosítására az alábbiakban teszek javaslatot.
I. A Budapest Főváros Közterület-felügyelete (a továbbiakban: Felügyelet) Alapító Okiratának módosítását a Fővárosi Közgyűlés 2105/2012. (X. 31.) Főv. Kgy. határozattal hagyta jóvá. Az Alapító Okiratban telephelyként szereplő és az intézmény alaptevékenységének ellátásához szükségtelenné vált Bp. VIII., Kisfuvaros u. 6. szám alatti 700 m2 alapterületű ingatlan 266/1000-ed tulajdoni illetősége, melynek funkciója öltöző és iroda, a Bp. XIV., Semsey Andor u. 19. szám alatti 42 m2alapterületű iroda, és a 3468/2011. (XI. 30.) Főv. Kgy. döntés kapcsán a Bp. VIII., Marek József u. 35. szám alatt lévő 100 m2 alapterületű iroda, valamint 19 m2 raktár rendeltetésű ingatlanok a módosítással törlésre kerültek.
A Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet 6. §-a értelmében korlátozottan forgalomképes törzsvagyonba tartozó vagyonelem az önkormányzati költségvetési szervek (intézmények) használatában, kezelésében lévő olyan fővárosi vagyon, amely az alapító okiratukban meghatározott alaptevékenységük ellátáshoz szükséges.
Tekintve, hogy a Felügyelet alaptevékenységének ellátásához szükségtelenné vált ingatlanok esetében az Alapító Okirat módosításáról szóló döntéssel egyidejűleg nem történt rendelkezés a forgalomképesség szerinti besorolásuk megváltoztatásáról, az ingatlanok hasznosíthatósága érdekében javaslatot teszek a forgalomképessé minősítésükre, valamint az ingatlanok további üzemeltetése és hasznosítása érdekében az Éves Szerződés 1. számú II/1 jelölésű (Nem lakás célú üzemeltetett és bérbe adható ingatlanok) melléklet kiegészítésére az ingatlanokkal és a Szerződésben szereplő minőségi paraméterek szerinti feladatokkal.
II. A Fővárosi Közgyűlés 2451/2012. (XI. 28.) Főv. Kgy. határozatával módosította a Főpolgármesteri Hivatal Alapító Okiratát. Tekintve, hogy Sportosztály átköltözött a Városház utcai épületbe a Budapest V., Curia utca 1-3. szám alatti ingatlanban korábban általuk használt 276 m2 alapterületű ingatlanrész törlésre került. Továbbá, ugyan nem szerepelt az Alapító Okiratban, de a Hivatal használatában volt és továbbiakban nincs szükség a 36750/1/A/10 helyrajzi számon felvett, természetben Budapest VIII., Szabó Ervin tér 3. (Baross u. 5.) szám alatti teremgarázsra, mely ingatlan a BFVK Zrt. Éves Szerződésének 1. számú II/7. (Feldolgozásra, hasznosításra, értékesítésre átadott ingatlanok listája) jelölésű mellékletében szerepel. Azon ingatlanok esetében melyek a hivatkozott mellékletben szerepelnek az Éves Szerződés 7.10 pontja lehetőséget biztosít arra, hogy egy adott ingatlan meghatározott cél szerinti felhasználásáig a Társaság bérbe adás útján átmenetileg hasznosítási feladatot lásson el. Ezen rendelkezés alapján az ingatlan üzemeltetése azonban nem biztosított. Tekintettel arra, hogy az ingatlanok további üzemeltetéséről és hasznosításáról gondoskodni szükséges, indokolt az Éves Szerződés 1. számú II/1 jelölésű melléklet kiegészítése a két ingatlannal és az ellátandó feladatokkal.
Miután az Alapító Okirat módosítására vonatkozó döntés szintén nem rendelkezett a Curia utcai ingatlan forgalomképesség szerinti besorolásának megváltoztatásáról, javaslatot teszek a forgalomképessé minősítésükre is.
A Fővárosi Önkormányzat Szervezeti és Működési Szabályzatáról szóló 11/2013. (III. 18.) Főv. Kgy. rendelet 3. számú mellékletének 5. pontja értelmében az önkormányzati tulajdonba kerülő vagy önkormányzati tulajdonban lévő vagyontárgyak korlátozottan forgalomképessé vagy forgalomképtelenné, vagy törzsvagyon forgalomképessé minősítésére vonatkozó döntés minősített szavazattöbbséget igényel.
III. A Budapest II., Lövőház u. 8-10., és a Lövőház u 2-6. szám alatti Mammut üzletházakban a Fővárosi Önkormányzat tulajdonában áll a13185/0/A/7 helyrajzi számon nyilvántartott 727 m2 alapterületű, valamint a 13187/0/A/14 helyrajzi számon felvett 2106 m2 alapterületű teremgarázs megnevezésű ingatlan, mely összesen 113 db gépkocsi férőhelyet jelent. A parkolók vagyonkezelését 2012. december 31-ig megállapodás keretében a Budapest Film Zrt. látta el. Tekintettel arra, hogy a nemzeti vagyonról szóló 2011. évi CXCVI. törvény 11. §-ának (3) bekezdése szerint vagyonkezelési szerződés versenyeztetési eljárás nélkül köthető a vagyonkezelési megállapodás megszűnését követően az ingatlanok vagyonkezelési szerződés keretében történő hasznosítása érdekében megkerestük a fővárosi parkolási szolgáltatást nyújtó BKK Budapesti Közlekedési Központ Zrt-t (a továbbiakban: BKK Zrt.) és a BFVK Zrt-t. Megkeresésünkre a BKK Zrt. az ingatlanrészek esetleges vagyonkezeléséről nem nyilatkozott, a BFVK Zrt. nyilatkozata értelmében a hasznosítást közszolgáltatás keretében el tudná látni. A nyilatkozatra, valamint az ingatlanrészek hasznosítása érdekében javaslom a Társaság Éves Szerződése 1. számú II/2. (Nem lakáscélú csak bérbe adható ingatlanok) jelölésű mellékletének kiegészítését az összesen 113 db parkolóhellyel és hozzájuk rendelt hasznosítási feladatokkal.
IV. A Közgyűlés döntése alapján a korábban a szociális ágazathoz tartozó Bp. VI., Benczúr utca 46. szám alatti 1159 m2 alapterületű, kivett szociális otthon, valamint a Budapest XVI., Pálya u. 27. szám alatti 3418 m2 alapterületű kivett idősek háza rendeltetésű ingatanok az Éves Szerződés 1. számú II/1 jelülésű mellékletében szerepelnek. A Közgyűlés 2346/2005.(10. 26.) Főv. Kgy. határozata arról rendelkezik, hogy a szakosított szociális intézmények rekonstrukciós programjának megvalósítása kapcsán kiváltásra kerülő ingatlanokat - köztük a két említett ingatlant - értékesíteni kívánja. A döntés végrehajthatósága érdekében javaslom az Éves Szerződés 1. számú II/7. jelölésű (Feldolgozásra, hasznosításra, értékesítésre átadott ingatlanok listája) melléklet kiegészítését a két ingatlannal.
V. A Budapest XI. kerület, 1128 helyrajzi számú ingatlan a Fővárosi Önkormányzat és két magánszemély osztatlan közös tulajdonában állt. Az ingatlant a megépült Egér út kettéosztotta, mely körülmény kedvezőtlenül befolyásolta a használatot. Ezen körülmény megszüntetése érdekében, valamint a természetben kialakult állapothoz igazodva az ingatlanból kiszabályozásra került a közút és az egyik oldalán kialakult a 1128/10 helyrajzi számú „E-VE” azaz erdő, véderdő besorolású ingatlan, melynek a kiszabályozás előtti állapotnak megfelelő tulajdoni arányhoz igazodva 198/3226 tulajdoni illetősége került a Fővárosi Önkormányzat tulajdonába. A telekfelosztással kialakult ingatlanon a közlekedési szempontból további fejlesztések nem várhatók, fővárosi tulajdonba tartása ágazati szempontból indokolatlan. Az ingatlanhányad megvásárlása iránt az egyik tulajdontárs érdeklődik, ezért értékesítése érdekében javaslom a BFVK Zrt. Éves Szerződése II/7. jelölésű mellékletének kiegészítését az ingatlan hányaddal.
VI. A Fővárosi Közgyűlés 294/2013. (02. 27.) Főv. Kgy. határozatában felkérte a főpolgármestert az Iharos Sándor Margitszigeti Atlétikai Centrum és a Fővárosi Önkormányzat Városligeti Műjégpálya költségvetési szervek megszüntetésére és a Budapest Sportszolgáltató Nonprofit Kft. (BSSZ) alapítására, valamint a megszűnő költségvetési szervek által ellátott közfeladatnak a gazdasági társaság részére történő átadásához szükséges döntések meghozatala érdekében a dokumentumok Közgyűlés elé terjesztésére. A döntés végrehajtásaként az elfogadott sportkoncepcióra tekintettel a megszűnő költségvetési szervek által használt vagyonelemeket vagyonkezelési szerződés keretében történő működtetés érdekében át kell adni a BSSZ részére. A vagyonkezelési szerződés előkészítéséhez elengedhetetlen az átadásra kerülő vagyonelemek forgalmi értékének megállapítása. A BFVK Zrt.–vel érvényben lévő Közszolgáltatási Keretszerződés 1. számú I.D. jelölésű melléklet 5.1.1 pontja alapján a Társaság a Fővárosi Önkormányzat tulajdonában lévő ingatlan értékbecslési feladatainak ellátására jogosult. Tekintve, hogy ingó vagyon értékelése nem tekinthető általánosnak, a felmerülő igények szerinti konkrét feladatot az Éves Szerződésben kell rögzíteni. Erre figyelemmel javaslom az Éves Szerződés 1. számú I. 9 jelölésű (Ingó vagyonnal gazdálkodás) melléklet kiegészítését az intézmények által átadásra kerülő tárgyi eszközök forgalmi értékének megállapításához szükséges feladatokkal, valamint az 1. számú II/12. jelölésű mellékletet az érintett intézményekkel.
Tájékoztatom a Közgyűlést, hogy amennyiben a jóváhagyott BFVK Zrt. 2013. évi Éves Szerződését a felek az ülés időpontjáig nem írják alá, jelen előterjesztés nem tárgyalható.
Határozati javaslat
A Fővárosi Közgyűlés úgy dönt, hogy:

a Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet 8. §-a alapján forgalomképessé minősíti a 
	Bp. VIII., Kisfuvaros u. 6. sz. alatti 700 m2 alapterületű, 35075 hrsz-ú ingatlan 266/1000-ed tulajdoni hányadát;
	Bp. XIV., Semsey Andor u. 19. sz. alatti 32563/4/A/3 hrsz-ú, 42 m2 alapterületű,
	Bp. VIII., Marek József u. 35. szám alatti 33254/0/A/1 hrsz-ú, 100 m2 alapterületű, valamint
	Bp. VIII., Marek József u. 35. szám alatti 33254/0/A/2 hrsz-ú,19 m2 alapterületű,
	Bp. V., Curia u. 1-3. szám alatti 24001 hrsz-ú, 276 m2 alapterületű ingatlanrész,
ingatlanokat.

a Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet 43. §-a alapján jóváhagyja és megköti a BFVK Zrt. 2013. évi Éves Közszolgáltatási Szerződésének jelen előterjesztés 2. számú melléklete szerinti 1. számú módosítását. Egyidejűleg felhatalmazza a főpolgármestert a szerződés módosítás aláírására.
határidő:	60 nap
felelős: 	Főpolgármester



Határozathozatal módja:	1. határozati javaslat: minősített többség
	2. határozati javaslat egyszerű többség

